**50 éves** évforduló

A Gyenesdiási Bölcsőde és Óvoda **2018. október 13-án** ünnepelte **50 éves** évfordulóját. A jubileumi ünnepséget az intézmény kamara kórusa nyitotta meg, Johann Sebastian Bach: Parasztkantáta című kórusművének előadásával.

A kórus felkészülését segítette Csordásné Fülöp Edit tanárnő.

A vendégeket köszöntötte Világos Csabáné intézményvezető. Az elmúlt évekre emlékezve kiemelte, hogy a fejlődés jellemezte minden tekintetben ezt a fél évszázadot:

a vezetők innovatív gondolatait követték és valósították meg a mindenkori nevelőtestület tagjai.

A zeneovis gyermekek „Fut, szalad a Pejkó” című dalcsokrát Kun Sándorné és Sulyok Orsolya óvodapedagógusok készítették elő.

Szalóky Jenő Gyenesdiás volt polgármesterének köszöntőjéből újra átéltük az óvodáztatás kezdeteit, az összefogás erejét. Dicsérte az intézményvezetők áldozatos, kreatív, példamutató tevékenyégét.

Óvodánk néptáncos csoportjától Tóthné Regényi Csilla óvodapedagógus felkészítésével a „Pozsonyi sétatéren” kezdetű koreográfiát láthattuk.

Gál Lajos jelenlegi polgármester megosztotta velünk családi vonatkozású emlékeit, hiszen nemcsak ő volt az intézmény óvodása, hanem három gyermeke is. A nagyközség vezetőjeként és szülőként is megélte és megtapasztalta az itt folyó fejlődő, fejlesztő tevékenységet.

„A megtartó hagyomány” című összeállítást a Kárpáti János Általános és Alapfokú Művészeti Iskola Népi ének és Színjáték tanszakának tanulóitól hallhattuk. Felkészítőjük Csordásné Fülöp Edit és Kun Sándorné. Galgamenti és Szatmári páros táncokat láthattunk Tímár Sándor koreográfiájában.

A következő percekben Nagy László: Balatonparton című versét Bagoly Loretta előadásában hallhattuk.

„Roze” címmel táncjátékot láttunk Pete Csenge előadásában.

Az intézmény 50. évfordulója alkalmából meglepetés ajándékban részesültek nyugdíjba vonult dolgozóink.

Orazio Vecchi „Néked zeng ez a dal” című klasszikus kórusműve csendült fel az óvodapedagógusok előadásában.

Az óvodások egy éves élményeit feldolgozó film megtekintése után, melyet Szeiler Gábor készített, Astor Piazzola Libertangó című művét Szabó Sára adta elő hegedűn, cajokon közreműködött Szabó László Pál.

A program állófogadással és kötetlen beszélgetéssel folytatódott.

Tartalmas, változatos, élményekben gazdag 50 esztendőre tekintett vissza az intézmény ezen a napon. Sok kisgyermek járt hozzánk az évek alatt, megemlékező ünnepélyünket közreműködésükkel bensőségesebbé tették azok, akik tehetségüket megmutatták a vendégeknek.

 Világos Csabáné

 Intézményvezető